b'\n_START_ARTICLE_\nBengt Str\xc3\xb6mgren\n_START_SECTION_\nBiografi\n_START_PARAGRAPH_\nBengt Str\xc3\xb6mgren ble f\xc3\xb8dt i G\xc3\xb6teborg. Foreldrene hans var Hedvig (f\xc3\xb8dt Lidforss) og Svante Elis Str\xc3\xb6mgren, som var professor i astronomi ved K\xc3\xb8benhavns Universitet og direkt\xc3\xb8r for universitetets observatorium. Faren hans trakk Bengt inn i naturvitenskapen, og guttens f\xc3\xb8rste vitenskapelige papir ble publisert allerede da han var 17 \xc3\xa5r gammel. Han fikk sin studenteksamen i 1925 og ble tatt opp p\xc3\xa5 K\xc3\xb8benhavns Universitet. Kun to \xc3\xa5r senere fikk han en grad i astronomi og atomfysikk, og i l\xc3\xb8pet av de neste to \xc3\xa5rene avsluttet han en doktorgrad som ble antatt i desember 1929, da han var 21 \xc3\xa5r._NEWLINE_Han ble lektor i 1932 og kom p\xc3\xa5 et 18 m\xc3\xa5neders gjesteopphold p\xc3\xa5 University of Chicago i 1936. Han etterfulgte sin far som professor i 1940. Under besettelsen satte han gang i byggingen av det nye Brorfeldeobservatoriet. Etter krigen ble han lei av manglende offentlige midler og forlot Danmark til fordel for USA i 1951._NEWLINE_Her ble han direkt\xc3\xb8r for Yerkes- og McDonald-observatoriene og ble her i seks \xc3\xa5r. I 1957 ble han den f\xc3\xb8rste professor i teoretisk astrofysikk ved Institute for Advanced Study in Princeton, hvor han fikk Albert Einsteins kontor._NEWLINE_Han forble i Princeton med sin familie frem til 1967, da han reiste hjem til Danmark og bosatte seg i Carlsbergs \xc3\xa6resbolig, som Niels Bohr tidligere hadde hatt._NEWLINE_I 1987 d\xc3\xb8de han etter kort tids sykdom._NEWLINE_Bengt Str\xc3\xb6mgren bidro p\xc3\xa5 flere punkter til moderne astrofysikk. Han oppdaget at den kjemiske sammensetning av stjerner var mye mer annerledes enn f\xc3\xb8rst antatt, og han utviklet Str\xc3\xb6mgrens fotometriske system.'